Ako pri iných chemických látkach, aj nanomateriály sa používajú v rôznych výrobkoch a vzťahujú sa na ne rôzne predpisy, z ktorých najvýznamnejším je nariadenie REACH. Spoločne by mali zaistiť primerané informácie o ich bezpečnom používaní. Nie je však celkom jasné, ako by sa malo k nanomateriálom pristupovať a ako by sa mala preukázať ich bezpečnosť v registračnej dokumentácii podľa REACH. Informačné požiadavky závisia od celkovej tonáže, v ktorej sa látka (vo všetkých formách) uvádza na trh. Informácie na preukázanie bezpečnosti môžu závisieť od formy látky, a hoci to štruktúra dokumentácie umožňuje a agentúra ECHA podporuje, v nariadení REACH nefiguruje žiadna výslovná požiadavka identifikovať tieto rôzne formy, osobitne ich testovať či zdôvodňovať, prečo poskytnuté informácie platia pre všetky formy. Posúdením registračných dokumentácií predložených do roku 2010 pri látkach, ktoré sa vyskytujú aj v podobe nanoštruktúr, Komisia identifikovala potrebu konkrétnejších požiadaviek na zohľadnenie nanoštruktúr v registračnej dokumentácii. Bez prijatia opatrení by zistené nedostatky v preukazovaní bezpečného používania nanoštruktúr mohli pretrvávať, čo by zvýšilo zdravotné a environmentálne riziko v dôsledku potenciálne nedostatočného riadenia rizík a bezpečnostných opatrení, ako aj neistotu spoločností, ktoré chcú nanoštruktúry registrovať, a v dôsledku toho by sa oslabila účinnosť vykonávania a zvýšili náklady, čo by zas ovplyvnilo inováciu, investičné rozhodnutia a konkurencieschopnosť.

Okrem východiskového scenára bez zásahu (možnosť 1) sa zvážilo viacero možností, pričom každá zahŕňa súbor konkrétnych opatrení, z ktorých väčšina by sa dala vyhodnotiť nezávisle. Pri možnosti 2 by sa zaviedli zmeny informačných požiadaviek v jednotlivých prílohách k nariadeniu REACH, ktorými by sa výslovne ujasnilo, že to, čo Európska chemická agentúra (ECHA) zvážila do rozhodnutia odvolacej rady z 2. marca 2017 o oxide titaničitom, sa považuje za implicitné požiadavky nariadenia REACH. Možnosťou 3 je zavedenie nezáväzných opatrení, ktoré by objasnili registračné povinnosti formou usmernenia, pričom prílohy k nariadeniu REACH by sa nemenili. Možnosť 4 predpokladá úplnú realizáciu možnosti 2 plus dodatočné opatrenia na preukázanie bezpečného používania v prípadoch, keď platné informačné požiadavky podľa nariadenia REACH nie sú prispôsobené pre nanoštruktúry látky, alebo ak sa pri nich vyžaduje osobitný prístup. Pri možnosti 5 by sa objasnili registračné povinnosti a zredukovali by sa niektoré informačné požiadavky na základe výslovného predpokladu, že informácie o látke v registračnej dokumentácii platia nezávisle od jej formy. Možnosť 6 predpokladá úplnú realizáciu možností 2 a 4, pričom by sa vyžadovalo zostavenie komplexných informácií o všetkých potenciálnych osobitných účinkoch, ako aj rozsiahle dodatočné testovanie nanoštruktúr látky s cieľom eliminovať akúkoľvek neistotu. Uprednostňovanou možnosťou je kombinácia opatrení na základe drobnej úpravy možnosti 2 vrátane konkrétnych zvolených opatrení z možností 4 a 6 s cieľom maximalizovať účinnosť, efektívnosť a koherentnosť prijatých krokov. V rámci diskusií s členskými štátmi vo výbore REACH sa niektoré opatrenia spadajúce pod túto možnosť upravili alebo rozšírili.